
לשכפל את עצמי
צבי ויינגרטן
שיח לשבת תזריע מצורע
על תחילת פרשת תזריע, דיני היולדת, קיימת יריעה שלמה במדרש ויקרא רבה. לפרשת מדרש זו שלוש חלקים, שמציגים פנים שונות ב"נס הילודה" – הנס שבעצם יצירת האדם; התמקדות בלידת הזכר; התמקדות ביכולתה של האישה ללדת. המדרש מנסה, למעשה, לבחון בכמה זוויות את הנס ובכך אולי לתפוס את הפלא ולהבינו. אבל בתוך כך יש הזמנה גם לנו לחקור דרך עיניהם של החכמים מהו הנס שבילודה בשבילנו.
הנושא הראשון שתופס את תשומת ליבו של עורך המדרש הוא הנס שבעצם יצירת האדם. האם הנושא הזה תופס אותנו? מצד אחד, מחזיק האדם בתורות התפתחותיות שונות ובהסברים ביולוגיים, גנטיים ופסיכולוגיים לכל הנושא. מצד שני, אי אפשר להתעלם מהחוויה האישית שהיא חובקת כמעט אנושות שלמה ש"אני ייחודי". חז"ל מדברים על איחוד של גוף ונפש, של ייצריות ורוחניות, של אדמה ורוח. אני מדבר ממקומי האישי על רצונות ומאוויים רכושניים, על רעב לאוכל, ומנגד על התשוקה והתאווה לידע, על הרעב לטעם לחיי.

הנושא השני שאליו עובר המדרש הוא התמקדות בלידת הזכר. מעבר לפנים החברתיים שמכיל עיסוק זה, והדיבור על המיוחד בבן זכר בתרבות היהודית ישנו פלא בעצם יכולתו של זכר לצאת מנקבה – לשם דוגמה אספר על הזווית ההפוכה, על חבר שהתלהב כל כך מלידת בתו, שבשונה מאחיה הגדולים הוא מצא בתינוקת הטרייה פלא בעצם זה שהוא, גבר, זכר, הוליד מישהי שכל כך שונה ממנו. הציפייה היא שאם כבר ניתנה לנו היכולת ללדת הרי שיש ביכולתנו להוליד את הדומה לנו, מעין שיכפול עצמי. לידת הזכר הופכת את הקערה על פיה – האישה יוצרת משהו שלחלוטין איננו שיכפול שלה.

הנושא השלישי שמביא בעל המדרש לפנינו הוא התמקדות ביכולת של האישה ללדת. השינויים הביולוגיים בגוף האישה שמאפשרים את יצירת הולד מפליאים – לא כי אין להם הסבר, אלא משום שמדובר בהמשך של סוגיה קודמת: לאישה ולאישהּ עמה, ניתנו הכלים ליצור את השונה מהם. במילים אחרות פיתוח המדרש עובר בין שלוש רמות: מיכולתנו להאמין בכך שאנו מיוחדים, ליכולת להאמין שיש שוני בין איש לרעהו עד שנגיע ליכולתנו להאמין באפשרות שניצור את האחר מאיתנו. כמה מדהים, מתלהב המדרש, שהאדם איננו יכול לשכפל את עצמו! האדם יוצר בכל לידה את השונה ממנו, ואולי אפילו בכל רגע הוא עצמו נוצר מחדש, בשונה מהרגע הקודם. 

אבל דומה שהמדרש מתלהב מסיכומו של עניין. בפתיח דובר על הביולוגיה של יצירת הולד, וגם אם הביולוגיה לא גלויה בכל דור ודור הרי שאין זה סוד שרבות מהנשים בעולם מולידות – מבחינות סטטיסטיות יבשות הלידה איננה "דבר שלא בכל יום". מאידך, דומה שהנס חבוי דווקא בסיומם של דברים, בשוני שבין פנים לפנים ובכך שאחד ואחד מולידים אישיות אחרת, חדשה לגמרי. הסוד הזה רמוז כבר בתחילת דברי המדרש, כשהוא פותח ואומר: "אם זכה אדם אומרים לו: אתה קדמת לכל מעשה בראשית; ואם לאו אומרים לו: יתוש קדמך" – הסוד המייחד את האדם איננו בפנים היבשות של הלידה, שכן הם אינם שונים מיכולתו של כל חי להוליד ולשכפל: הצמחים והחיות פרים ורבים והאדם עובר את אותו התהליך. המייחד את האדם נמצא במה שאין כל מעשה בראשית כדאי בו – ביכולתו ליצור את השונה ממנו ובכך הוא מִדמה לאלוקיו, למי שיצר את מה שאיננו הוא.

